SPALI ลบ 0.53% โบรกฯ แนะซื้อเก็งกำไร ชูเป้า 23 บ. หลังมีอัพไซด์เพียบ
SPALI ณ เวลา 12.15 ราคาอยู่ที่ 18.70 บาท ลบ 0.10 บาท หรือ 0.53% สูงสุดที่ 19 บาท ต่ำสุดที่ 18.60 บาท มูลค่าซื้อขายที่ 233.42 ล้านบาท กูรูแนะ “ซื้อเก็งกำไร” ให้ราคาเหมาะสม 23 บาท คาดผลประกอบการไตรมาส 2/58 เติบโตได้สูง

9 มิ.ย. 2558

ผู้สื่อข่าวรายงานว่า ราคาหุ้นบริษัท ศุภาลัย จำกัด (มหาชน) หรือ SPALI ณ เวลา 12.15 ราคาอยู่ที่ 18.70 บาท ลบ 0.10 บาท หรือ 0.53% สูงสุดที่ 19 บาท ต่ำสุดที่ 18.60 บาท มูลค่าซื้อขายที่ 233.42 ล้านบาท ขณะที่ดัชนีตลาดหุ้นไทยโดยรวมลบ 0.53%
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ (9 มิ.ย.) ว่า SPALI จะเปิดตัวโครงการคอนโดมิเนียมใหม่ 2 โครงการในสัปดาห์นี้ระหว่างวันที่ 10 – 14 มิ.ย. 58 ได้แก่ ศุภาลัย ลอฟท์ สถานีตลาดพลู และศุภาลัย เอลีท สุรวงศ์ โดยคาดว่าหาก Presales ได้รับการตอบรับที่ดีจะเป็นปัจจัยบวกต่อราคาหุ้น
ขณะที่ คาดว่าผลประกอบการไตรมาส 2/58 เติบโตสูงจากปีก่อน และเพิ่มขึ้นจากไตรมาสก่อน เนื่องจากจะมีการโอนโครงการคอนโดหลายโครงการ เช่น ศุภาลัยเวลลิงตัน, พรีเมียร์อโศก และเอกมัย-ทองหล่อ
นอกจากนี้ ยังมี Downside Risk จำกัด เนื่องจาก Valuation ถูก ซื้อขายระดับ PER 2558 เพียง 6.7 เท่า และให้ Dividend Yield สูงถึง 6% แนะนำ “ซื้อเก็งกำไร” ให้ราคาเหมาะสม 23 บาท
 